كوريا الشماليه ، (اسم رسمى:جمهورية كوريا الديموقراطيه الشعبيه) هى بلد فى النص الشمالى من شبه الجزيره الكوريه فى شمال شرق اسيا بين بحر اليابان و النهر الاصفر. يحيط بها من الشمال روسيا (19 كم م الحدود المشتركه) و الصين (1416 كم) و من الجنوب كوريا الجنوبيه (238 كم). الحدود بينها و بين كوريا الجنوبيه المفترض ان تكون منزوعة السلاح لكن فى الحقيقه المنطقه عسكرية بشكل حاد قوى لدرجة ان عدد العساكر على الجانبين يتقدر باكثر من مليون. اليابان من جيرانهايفصلهم عن بعض بحر اليابان. عاصمة كوريا الشماليه بيونجيانج تعتبر مركز صناعى و اقتصادى مهم و مكانها على الساحل الغربى لشبه الجزيره. حزب العمال الكورى يحكمها من سنة 1948 لوحده و كيم جونج ايل هو سيكيرتير عام الحزب و القائد الاعلى لكوريا الشماليه. بعد تحرير كوريا من الاحتلال اليابانى مع نهاية الحرب العالميه التانيه، اتقسمت شبه الجزيره الكوريه بقرار من الامم المتحده لبلدين بيفصل بينهم خط العرض ال 38 و سيطر الاتحاد السوفييتى على النص الشمالى (حوالى 55% من مساحة شبه الجزيره) و سيطرت امريكا على النص الجنوبى. ابتدا التاريخ الحديث لكوريا الشماليه باعلانها كجمهورية شعبيه سنة 1948. كوريا الشماليه هى جمهوريه اشتراكيه بحسب الدستور بتاعها بس بيعتبرها محللين سياسيين كتار (غربيين) انها ديكتاتوريه مطلقه على الطريقه الستالينيه.